Ullits Skole blev bygget i 1961 som centralskole for de tidligere landsbyskoler i Fovlum og Gammel Ullits. I 1971 kom Svingelbjerg også med i skoledistriktet, og i 2011 blev eleverne fra Louns-Alstrup Skole flyttet hertil. Skolen har 138 elever, fordelt på 0.-6. klassetrin. Efter 6. klasse fortsætter eleverne i Farsø Skole. I 1988 blev SFO'en Børnehuset startet i en tidligere lærerbolig. I 1991 blev SFO’en ændret til en LandsByOrdning (LBO), som nu har 100 børn i alderen 3-10 år. Ullits Minihal blev bygget i 1989. Byen har et medborgerhus, der kan lejes til fester og arrangementer, samt adskillige foreninger, bl.a. borgerforening, gymnastikforening, badmintonklub og spejderforening.  Navnet Ullits nævnes i 1475 som Wllis og i 1485 som Vuldis. I 1901 bruger Trap stavemåden Ullis. Det samme gør målebordsbladene fra 1800-tallet, mens dem fra 1900-tallet har stavemåden Ullids.  Jernbanen I 1910 blev Ullits Station på Aalborg-Hvalpsund Jernbane anlagt på åben mark. I 1925 blev der lagt sidespor til foderstofforeningen. Ullits Stationsby voksede op omkring stationen, fik hotel, mejeri, smedje m.v. og blev større end landsbyen. Efter nedlæggelsen af Hvalpsundbanen i 1969 kom stationsbyen til at hedde Ullits, og landsbyen fik navnet Gammel Ullits. Vejnavnet Banevolden minder stadig om stationsbytiden, og et stykke af banens tracé er bevaret i vejens nordlige ende. Stationsbygningen er bevaret på Mellemvej 12.